Reik na die sterre – letterlik | Maroela Media
Die miljardêr Yuri Milner en prof. Stephen Hawking op 12 April 2016 tydens die perskonferensie oor die nanotuie
Die projek, genaamd "Breakthrough Starshot", sal van sogenaamde "nanotuie" gebruik maak wat deur strale lig aangedryf sal word. Elkeen van dié tuie sal oor kameras en 'n ingeboude GPS beskik.
Milner het verduidelik Alpha Centauri, ons naaste ster naas die son, is ongeveer 4 ligjare (25 biljoen myl) ver. Tot dusver was ruimtevaarte egter só stadig dat ons dit nooit sou kon bereik nie.
Volgens hom is daar egter drie deurbrake in tegnologie wat die hele konsep van ruimtevaart verander.
Die eerste tegnologie wat 'n deurbraak gelewer het, is selfoontegnologie wat die grootte van mikrotegnologie drasties verminder het. Milner het 'n mikroskyfie, klein bietjie groter as 'n posseël, gewys en verduidelik dat soortgelyke skyfies na Alpha Centauri gestuur sal word. Die skyfies, 'n sogenaamde "sterskyfie" ("starchip"), kan in massa vervaardig word en kos elkeen ongeveer soveel as 'n slimfoon.
Die tweede deurbraak was in nanotegnologie wat ligter en dunner materiaal beskikbaar gestel het. Seile, 'n paar meter wyd en wat slegs 'n paar gram weeg, kan uit dié materiaal vervaardig word en sal "ligseile" ("lightsail") genoem word.
Yuri wys hoe groot die sterskyfies ongeveer sal wees
'n Nanotuig ("nanocraft") is dus 'n sterskyfie wat aan 'n ligseil vasgemaak word.
Danksy vordering in fotonika (die studie van lig) kan ligstrale só nanotuig aandryf. 'n Paar kleiner laserstrale sal dan saamspan om 'n groter straal te vorm en die nanotuie aandryf.
Volgens Milner sal honderde en duisende nanotuie na een teiken gestuur word teen 100 miljoen myl per uur. "Dit is 1 000 keer vinniger as wat ons tans in die ruimte kan reis en 1 000 000 keer vinniger as 'n motor op die snelweg," het hy verduidelik.
Volgens hom sal die nanotuie Alpha Centauri dus binne 20 jaar ná lansering bereik en sal op pad na die bestemming foto's kan neem en kan terugstuur na die aarde.
Breakthrough Starshot verwelkom die bydraes van die publiek en kenners om 'n bydrae te lewer tot dié navorsing.
Lees meer: Breakthrough Starshot
Kyk die video van die bekendstelling
Lees ook: NY Times, ARSTechnica.com, centauri-dreams
Dit is fantasties om te sien dat die mens streef na die sterre. Die enigste probleem is dat teen 100 miljoen myl per uur sal die afstand van 250 biljoen myl ongeveer 250 jaar neem om af te lê, uitsluitend die tyd wat dit neem om tot op daardie spoed te versnel.
4 ligjare is nie 25 biljoen myl nie (wat beteken Alpha Centauri is in ons solar system!!!).
Dit is 23.52 TRILJOEN myl (1 ligjaar = 5.88 TRILJOEN myl waar 1 Triljoen = 1,000 Biljoen)
Miskien moet Maroela media maar bly by godsdiensartikels. Sterrekunde is nie jul 'ding' nie.
Ek sal graag kommentaar wil hoor van iemand wat sterrekunde bestudeer. Is hierdie nie net 'n reklame foefie nie. 3 en 'n half ligjare is baie ver. Die spoed van lig is 300 000 km per sekonde. Dit is dus 300 000 x 60 x 60 x 24 x 365. Ek het die som probeer doen maar opgegee.